**Dabas stendu atklāšana projektā Pulchra “Atvērta platforma līdzdarbīgai dabaszinātņu mācīšanai pilsētā”**

 Skola divus gadus iesaistījās projektā Pulchra “Atvērta platforma līdzdarbīgai dabaszinātņu mācīšanai pilsētā”. Skolas zinātnes komanda, kurā tika iesaistīti 10.-12.klašu skolēni, darbojās divās izaicinājuma tēmās:

* cilvēkiem pieejama veselīga vide pilsētā;
* nodrošināt pilsētas ar enerģiju nekaitējot klimatam.

Izaicinājumu mērķis ir radīt izpratni par tīras vides nozīmi, bioloģiskā daudzveidības saglabāšanu, veicināt zaļās zonas attīstību un saglabāšanu, radīt klimata neitrālas pilsētas. Klimata neitrāla pilsēta uzturētu gaisa kvalitāti, savukārt tīras enerģijas izmantošana saglabā bioloģisko daudzveidību pilsētvidē.

 Projektu finansē Eiropas Savienības pētniecības un inovāciju programma “Apvārsnis 2020”, Latvijā šo projektu vada un koordinē biedrība “Bērnu Vides skola”.

 Par skolai piešķirto finansējumu tika izveidoti divi bioloģiskās daudzveidības koka stendi ar četrām informatīvām plāksnēm. Skolēni un pilsētas iedzīvotāji varēs iepazīt Gada augus, kokus, krūmus, ķērpjus, kukaiņus, bezmugurkaulniekus un citas dzīvās radības.

Stenda pirmo prototipu radīja 10.a klases skolniece Kristana Luste, projektēšanā iesaistījās dizaina un tehnoloģiju skolotājs Raimonds Brikmanis kopā ar 9.a un 9.b klases skolēniem. Vairāku mēnešu laikā skolēni gatavoja materiālus stendu konstrukcijai, slīpēja, krāsoja, zāģēja, vienlaicīgi apgūstot programmā paredzētās prasmes, darbā ar koku un metālu. Bioloģijas stundās skolēni iepazina bioloģisko daudzveidību, skolotāja Krista Štrausa atlasīja uz plāksnēm izvietojamo informāciju, maketēšanu īstenoja IT administrators Mārcis Pabērzs.

30.maijā notika bioloģiskās daudzveidības stendu atklāšana skolas zaļajā zonā, piedaloties 1.-11. klašu skolēniem, skolotājiem, skolas darbiniekiem. Pasākumā tika akcentētas aktualitātes, kas ietekmē vides kvalitāti pilsētā un saistās ar bioloģiskās daudzveidības veicināšanu. Projekta ietvaros skolēnu zinātnes komanda iepazina siltumenerģijas ražošanu Limbažu pilsētā, pētīja zaļās zonas, iepazina ūdens attīrīšanas staciju.

 Atklāšanas pasākumā piedalījās arī Bērnu Vides skolas Pulchraprojekta zinātņu konsultante Ieva Kalka, skolas direktors Ziedonis Rubezis. Tie pateicās skolas komandai par veiksmīgo projekta īstenošanu un izglītojošo stendu radīšanu.

Turpmāk stendus varēs ne vien individuāli skatīt un lasīt, bet arī izmantot āra nodarbībās dabaszinības, bioloģijas stundās un citās aktivitātēs.

 Daiga Rudzīte